b'\n_START_ARTICLE_\nHans Ditlev L\xc3\xbctzh\xc3\xb8ft\n_START_PARAGRAPH_\nHans Ditlev L\xc3\xbctzh\xc3\xb8ft (30. oktober 1798 i Gierslev Sogn \xe2\x80\x93 13. marts 1858 i K\xc3\xb8benhavn) var en dansk handelsmand, godsejer (i samtiden ogs\xc3\xa5 kaldt propriet\xc3\xa6r) og politiker._NEWLINE_L\xc3\xbctzh\xc3\xb8ft var s\xc3\xb8n af kancellir\xc3\xa5d Jes L\xc3\xbctzh\xc3\xb8ft (1771-1838) og s\xc3\xb8gte f\xc3\xb8rst embedsvejen, men efter f\xc3\xa5 \xc3\xa5r i k\xc3\xb8bstadens tjeneste som sin fars fuldm\xc3\xa6gtig, blev han strandingskommiss\xc3\xa6r, samtidig med at han drev handelsvirksomhed sammen med sin svoger F.C. Bendixsen (1803-1872), som var engelsk, fransk, hollandsk og spansk konsul, som tildeltes den spanske Isabellaorden, og som blev spansk adelsmand. Sammen grundlagde de i 1834 den tobaksfabrik, som i mange \xc3\xa5r l\xc3\xa5 i Skovgade. Deres initiativrige virksomhed var med til at l\xc3\xb8fte byens handelsstand, og L\xc3\xbctzh\xc3\xb8ft endte som kgl. handelsagent, prokurator og kgl. svensk-norsk vicekonsul. L\xc3\xbctzh\xc3\xb8ft boede f\xc3\xb8rst i Vestergade, men flyttede siden til \xc3\x98stergade, hvor hans k\xc3\xb8bmandsg\xc3\xa5rd ogs\xc3\xa5 rummede byens klub. Foruden g\xc3\xa5rden i \xc3\x98stergade ejede han landstedet Christianslyst nord for byen._NEWLINE_I 1848 overtog Hans Ditlev L\xc3\xbctzh\xc3\xb8ft desuden herreg\xc3\xa5rden Tandrup for 70.000 rigsdaler og begyndte straks en ombygning af ladeg\xc3\xa5rden, ogs\xc3\xa5 kostalden blev ombygget. 1850 blev der bygget nyt s\xc3\xb8nderhus, indrettet til bl.a. vognremise, folkev\xc3\xa6relser, hestestald, f\xc3\xa5resti m.m._NEWLINE_L\xc3\xbctzh\xc3\xb8ft blev i 1848 valgt til Den Grundlovgivende Rigsforsamling for Thisted med 185 stemmer. Fra 27. september 1854 og indtil sin d\xc3\xb8d 1858 sad han i Landstinget valgt som 3. landstingmand for 3. landstingskreds, hvor han havde erstattet den udtr\xc3\xa5dte g\xc3\xa5rdejer Jens N\xc3\xb8rgaard._NEWLINE_5. november 1824 \xc3\xa6gtede han i Vestervig Kirke Marie Elise "Lise" Bendixsen (17. juli 1806 i Randers \xe2\x80\x93 8. december 1897 i K\xc3\xb8benhavn), datter af Eske Bendixen og Marie Elisabeth Fischer.'